ลุ้น SET บวกต่อตามตปท. รับ “ไบเดน” นั่งปธ. คาดหวังแผนกระตุ้นศก.วงเงิน 1.9 ล้านล้านดอลล์ฯ
ลุ้น SET บวกต่อตามตปท. รับ “ไบเดน” นั่งปธ. คาดหวังแผนกระตุ้นศก.วงเงิน 1.9 ล้านล้านดอลล์ฯ
20 ม.ค. 2564

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะแกว่งไซด์เวย์ในลักษณะฟื้นตัวต่อเนื่อง หลังจากดีชนีดาวโจนส์ได้ปรับตัวขึ้นสะท้อนการเข้ารับตำแหน่งประธานาธิบดีสหรัฐฯของนายโจ ไบเดน มองถึงความคาดหวังมาตรการกระตุ้นเศรษฐกิจของสหรัฐฯเศรษฐกิจวงเงิน 1.9 ล้านล้านดอลลาร์ หากออกมาก็จะช่วยหนุนการบริโภคน้ำมันด้วย ส่งผลให้ราคาน้ำมันล่าสุดปรับขึ้นมาจะช่วยหนุนหุ้นกลุ่มพลังงาน
ส่วนตลาดบ้านเรา คณะรัฐมนตรี (ครม.) อนุมัติโครงการ “เราชนะ” เยียวยาผู้ได้รับผลกระทบจากการแพร่ระบาดไวรัสโควิด-19 รอบใหม่ ซึ่งก็จะช่วยกระตุ้นเศรษฐกิจได้บ้างในระยะสั้น นอกจากนี้ เริ่มเห็นการกลับมาซื้อของกองทุน โดยวานนี้ซื้อสุทธิ 1,400 ล้านบาท แสดงให้เห็นการปรับพอร์ตเพื่อเตรียมเงินไปซื้อหุ้น บมจ.ปตท.น้ำมันและการค้าปลีก (OR) ใกล้จบแล้ว ดังนั้น แรงขายน่าจะเริ่มคลี่คลาย อีกทั้งเงินดอลลาร์สหรัฐก็กลับมาอ่อนค่า โดยเงินบาทเช้านี้แข็งค่าหลุด 30 บาท/ดอลลาร์แล้ว
ด้านสถานการณ์การแพร่ระบาดไวรัสโควิด-19 ในประเทศ จะเห็นได้ว่าจำนวนผู้ติดเชื้อในประเทศลดลง ซึ่งหากสามารถควบคุมการแพร่ระบาดได้จะช่วยหนุนหุ้น Domestic plays กลับมา แต่ยังต้องติดตามสถานการณ์การแพร่ระบาดไวรัสโควิด-19 ในจีนที่จำนวนผู้ติดเชื้อยังเพิ่มขึ้นอย่างต่อเนื่อง
สำหรับตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ พร้อมให้แนวรับ 1,510-1,517 จุด ส่วนแนวต้าน 1,533-1,540 จุด
 